《壬申游莲峰四咏 其三》
明代·祁敕

我爱山中好，山云碧四垂。往来閒弄影，浓淡各含姿。

出岫心何有，为霖众所期。游人亦潇洒，相对两忘机。

作者简介：（1481—1533）广东东莞人，字惟允，号棠野。正德十二年进士，授刑部主事。嘉靖初伏阙争大礼，受廷杖。历郎中，以善决疑狱，都民呼为祁佛爷。出任饶州知府，以事谪婺州典史，道病，归卒。